Ġew drabi meta staqsejt lili nnifsi kienx ikun iktar utli li mal-Malti ħadt il-Lingwistika jew l-Għarbi. Iżda jiġu ġranet bħal-lum fejn inbierek is-siegħa u l-mument li fihom studjajt is-Soċjoloġija. Li tistudja s-soċjetajiet, il-perċezzjonijiet tan-nies, id-diskorsi differenti, huma affaxxinanti. U biex ma ntawwalx, fi żmien fejn il-preġudizzji soċjali jitberrħu – mhux jinbtu, għax dejjem qegħdin hemm, anke jekk mistura kemxejn – ċerti teoriji li tkun studjajt dwarhom jitberrħu wkoll. Għalhekk ma stajtx ma niftakarx fil-ktieb ta' Fanon, Black Skin, White Masks . L-ewwel u qabel kollox jinteressani kif fl-ewwel kapitlu Fanon iħares lejn il-lingwa bħala kriterju li fuqu tiddependi kultura sħiħa, identità ta' persuna u ta' poplu. Popli differenti jiżviluppaw lessiku speċjalizzat li jaqdihom skont il-kultura tagħhom; f'postijiet fejn it-trenn hu importanti ħafna għandhom isem għal kull tip ta' vagun; f'Malta għandna termini bla għadd marbuta mal-biedja u s-sajd għax dawn huma tant importanti. L-istess fil-każ tas-suwed: filwaqt li l-Franċiżi jużaw it-termini "la békaill," "le mûlatraille" u "la négraille," fl-Ingliż dat-termini rriduċew ruħhom għal "black/black man" jew "negro/nigger." Interessanti wkoll il-mod poetiku li Fanon jikteb bih; għad illi nistqarr li ma qrajtx il-verżjoni bil-lingwa oriġinali iżda traduzzjoni bl-Ingliż. Barra minn hekk, it-tieni u t-tielet kapitlu jitkellmu fuq ir-relazzjoni bejn in-nisa u l-irġiel b'kulur tal-ġilda differenti. U kapitlu ieħor li jolqotni ferm huwa "The Fact of Blackness," fejn minn anedotti personali Fanon joħroġ b'argumenti validi li jġiegħlu anke lil min m'għandux ġilda skura jistaqsi dwar l-identità tiegħu. Fil-verità, ma nistax inkun ġusta biżżejjed ma' dal-ktieb... għax il-ktieb tajjeb, mill-bidu sal-aħħar. Fid-daħla tal-ktieb hemm miktub "But who used gender neutral language in the 1950s?" Jien nistaqsi, min qatt uża lingwa newtrali? Min qed juża lingwa newtrali llum? Nistgħu qatt ngħidu li hemm/għandna lingwa newtrali? It-terminu "iswed" xejn ma jdejjaqni għax meta nużah, nużah b'mod deskrittiv, mhux b'mod dispreġġjattiv. L-istess kif kieku ngħid lil xi ħadd "abjad." U dil-mistoqsija li dejjem staqsejt, għadha titturmentani: Jekk aħna naraw lilhom differenti, huma ma jarawx lilna differenti? Fuq kollox, hemm għalfejn nibqgħu ngħidu "aħna" u "huma"? U nistaqsi ftit ieħor; x'inhu l-iskop li ngħid li persuna li għandha ġilda skura u nżomm bagalja preġudizzji kontrieha, għall-kuntrarju ta' li ngħidilha sewda u ma nżomm ebda preġudiżżju kontrieha? Id-diżgrazzja hi li dak li Fanon kiteb fil-ħamsinijiet għadu japplika perfettament, jekk mhux ukoll iżjed u iżjed, għal-lum. Se nagħtikom biss togħma ċkejkna tal-partijiet li jolqtuni l-iżjed fl-ewwel kapitlu. Biex nqiegħda iżjed ċara, dan hu wieħed minn dawk il-kotba li jekk ikolli nlewwen il-partijiet importanti tiegħu, iktar jispiċċa b'partijiet mixgħula, milli le. Imrobbija f'raħal li fis-seklu 21 għad għandu x-xjuħ miġburin qaqoċċa fuq iz-zuntier u l-bejjiegħa jgħajtu f'nofs tat-triq. Pass 'il bogħod mill-pjazza, ir-raħal bħal donnu jinbidel, jieħu xejra oħra. Ix-xiħ bil-qmis iċċangjata u wiċċu mimli tikmix jinbidel f'salesman b'xagħru ġġeljat. Fil-qalba ta' dan kollu- jien prodott taż-żewġ estremi. Nofs ras, kultant. Kultant ras sħiħa. Kaxxa ġenn. Nofs kaxxa ġenn. In-nofs l-ieħor, mimli kuluri. Sploduti. Bla nifs. Jew bi ftit. Basta jservini biex nasal sat-tmiem. Ħajti mimlija daqs bajda. Anzi aktar. Ħafna aktar minn bajda. Għax dik nofsha kolesterol u n-nofs l-ieħor bla togħma. U ġejja mill-annimali. U jien ftit iktar minn veġetarjana. Spazjata...il-kelma fuq fommi. Kultant tiżloqli bla ma naf u kultant insibni naħseb u naħseb u naħseb biex insibha. Persuna tal-mija fil-mija. Kultant, kważi. Jew sew jew xejn. Mix-xejn, noħloq. Quddiem il-ħolqien, nixxejjen.
maskra, għal li jista' jkun